## Nagy sikernek örvend a Babakötvényes számlanyitás ügyfélkapun is

 **Egy éve már otthonról is meg lehet nyitni a Babakötvényes számlát, az úgynevezett Start-számlát a Kincstárnál. Az ügylet tetszőleges időpontban kényelmesen, gyorsan és költségmentesen elvégezhető, így nem véletlen, hogy közel 13 ezren éltek a lehetőséggel. A sikerben a Babakötvény növekvő népszerűsége és az online számlanyitáshoz kapcsolódó nyereményjáték is szerepet játszik.**

**Mi lehet a Babakötvény rendkívüli népszerűségének oka? Erről és néhány kapcsolódó témáról kérdeztük Tavaszi Zsolt Pál államháztartási és pénzforgalmi szolgáltatásokért felelős elnökhelyettest.**

*Közel 8 éve lehet Babakötvényt vásárolni. A konstrukció mindig is nagyon kedvező volt a befektetők számára, mivel egyrészt a megelőző naptári év inflációja (hivatalosan: átlagos éves fogyasztói árindexe) plusz 3 százalékkal kamatozik. Másrészt a szülők, családtagok által a gyermek Start- számlájára befizetett pénzösszegeket az állam 10 százalékkal, maximum 6.000 forint összegig kiegészíti.*

*Igazán népszerűvé mégis az elmúlt 2-3 évben vált, amikor a Babakötvény állomány 60 százalékkal, míg a hozzá tartozó Start-számlák száma 25 százalékkal emelkedett. Ebben a folyamatban elsősorban az infláció megugrása játszotta a meghatározó szerepet, mivel így a legelső kibocsátású Babakötvény éves kamata 5,8 százalékra, az összes többié pedig 6,3 százalékra emelkedett, ami az adott kamatkörnyezetben kimagasló mérték.*

**Ha ez ilyen sokba kerül az államnak, akkor miért hozta létre a Babakötvényt?**

*A Start-számla és a Babakötvény szorosan összekapcsolódik egy további állami juttatással, az Életkezdési Támogatással, amelyet a gyermek születésekor a Magyar Államkincstárban ír jóvá a gyermek részére az állam 42.500 forint összegben. Ez a juttatás a 2005. január 31. után született belföldi és a 2017. június 30-át követően született, külföldön élő magyar gyermek részére jár automatikusan. A teljes juttatási csomag, így a következő elemekből áll:*

* *Életkezdési Támogatás,*
* *extra magas kamatozású Babakötvény,*
* *befizetések állami kiegészítése.*

*Az együttes cél a felnőtté válás, a fiatalok önálló életkezdése anyagi biztonságának megalapozása.*

**Nagy könnyebbség, főleg a járványhelyzet idején, hogy ügyfélkapun, is megnyitható a Babakötvényes számla, a** [***www.magyarorszag.hu***](http://www.magyarorszag.hu) ***felületen.*****!**

*Az online ügyintézés gyors és egyszerű, otthonról kényelmesen és biztonságosan elintézhető.*

**A Babakötvény magas kamata mellett a Kincstár nyereményjátékkal is ösztönözni az elektronikus számlanyitást.**

*Amennyiben 2021. június 30-ig nyitja meg a szülő a számlát és legalább 100.000 forint értékben vásárol Babakötvényt, részt vehet a Magyar Államkincstár nyereményjátékában.*

*A játékban 25 darab, a Kincstár által kibocsátott 100.000 forint értékű, a Kincstárnál állampapír vásárlására fordítható Nyereményutalványt sorsolnak ki a játékban részt vevők között. A Nyereményjáték feltételei a* [*Játékszabályzat*](http://www.allamkincstar.gov.hu/hu/lakossagi-ugyfelek/nagyosszegu-nyeremenyek-allampapirral-babakotvennyel/4047/)*ban olvashatóak.*

*További információkért keresse fel a* [*http://www.allamkincstar.gov.hu/hu/lakossagi-ugyfelek/*](http://www.allamkincstar.gov.hu/hu/lakossagi-ugyfelek/)honlapot.